
Különböző genotípusú tojótyúkok viselkedési mintázatainak vizsgálata kaparóteret és műanyag rácspadozatot tartalmazó fülkés tartásmódban

TDK kutatásomban kaparóteret és műanyag rácspadozatot tartalmazó alternatív tartásmódban vizsgáltam különböző genotípusú tojótyúkok helyválasztását és viselkedési mintázatait.
A vizsgálatot a MATE Kaposvári Campus Baromfi Teszttelepén végeztem a Bábolna TETRA Kft. 3 különböző genotípusával [kereskedelmi hibrid (K); tiszta vonalú anyai iv.csop. (Anyai); tiszta vonalú apai iv.csop. (Apai)]. N=159; n=53 db/genotípus. 3 db 5,68 m2-es alternatív fülkébe 53 db jércét helyeztünk. A fülkék területének 1/3-a kaparótér, 2/3-a műanyag rácspadozat volt. Napi 16 órás megvilágítást alkalmaztunk (5:00-21:00). A kaparótérben egy önetető és egy csőrkoptató anyagtömb, a műanyag rácspadozaton egy önetető és egy önitató volt elhelyezve. A vizsgálati napon 24 órás IR kamerás felvételeket (96 alkalommal/fülke) készítettünk. Az állomány videomegfigyelése a 25. élethéten történt. Megfigyeltem a tojótyúkok fülkerészek közötti elhelyezkedését és evési, ivási, pihenési, kapirgálási és pihenési (komfort) viselkedését.
Eredményeimben a tyúkok a világos periódus 60%-át töltötték pihenéssel, 20%-át kapirgálással, 7%-át evéssel. A világos periódusban mindhárom genotípus a kaparótéren helyezkedett el nagyobb arányban, a sötét periódusban a Kereskedelmi (90%) és Apai (75-80%) genotípus a műanyag rácspadozaton. 8 órakor kezdődött az evési viselkedés, ami a Kereskedelmi hibrid esetében tartott a legrövidebb ideig (4 óra). Az ivási viselkedés a világos periódus egészében megnyilvánult, 3% körüli értékben. Az evés befejeztével minden genotípusnál emelkedett a kapirgálás aránya és csak az Anyai genotípusnál nem csökkent annak intenzitása az evési viselkedés ideje alatt. Az anyai vonal kapirgálási aktivitása 10-20%, a Kereskedelmi hibrideknél 10-40% közötti. A tyúkok 17 óra után használták nagyobb arányban a csőrkoptató anyagot, a Kereskedelmi és Apai genotípus a vizsgált időszak elején és végén is jelentős aktivitást mutatott. A hibridek maximum 4%-a, az Anyai vonal akár 8%-a is használta egyidőben a csőrkoptatót. A fészkelési viselkedés a Kereskedelmi hibridnél fordult elő a leghosszabb ideig (14 óra), az Anyai állomány használta a legnagyobb sűrűségben a fészekhelyeket (4%, max. 14%). Az ülőrudak használatában a Kereskedelmi hibridek és az Anyai genotípus mutatott magas aktivitást.
Vizsgálati eredményeim alapján megállapítottam, hogy a környezet gazdagítása meghatározza a tojótyúkok viselkedési repertoárját és biztosítja a természetszerű viselkedési mintázatok kifejeződésének lehetőségét. 



